作者:馮取洽
標題:沁園春
內容:一雨霈然，六合全清，空無點埃。喜秋容新沐，為誰媚嫵，涼蟾留照，正爾徘徊。蠟屐清遊，漁蓑淡話，富貴於予何有哉。雙溪上，總舊盟鷗鷺，來往無猜。煙霞竹石松梅。更無數幽花陸續開。漸黃雞啄黍，肥堪一箸，浮蛆拍甕，美可三杯。兒解應門，翁方索句，俗客來時莫放來。青山好，盡從今日日，闥不妨排。